

Mladí Európania priveľa pijú, treba s tým niečo robiť, rozhodla sa Európska komisia. ILUSTRAČNÉ FOTO - SITA/AP
vrátane vína a piva.
Európska komisia chce tiež navrhnúť zvýšenie spotrebnej dane, hlavne zo sladkých miešaných nápojov s nižším obsahom alkoholu, populárnych medzi mládežou. Zároveň plánuje prísnejšie pravidlá pre reklamu na tieto výrobky, ako aj obmedzenie predaja alkoholických nápojov v niektorých obchodoch.
Komisia sa doteraz spoliehala na samoreguláciu producentov a obchodníkov, ale s ich aktivitami nie je spokojná a chce využiť vlastné legislatívne páky.
Celý rad nových - prísnejších opatrení sa objaví v "bielej knihe o európskej politike pre alkohol", ktorú má komisár pre verejné zdravie Markos Kyprianou predložiť začiatkom budúceho roku.
Na podporu svojej iniciatívy si Brusel objednal komplexnú správu o ekonomických vplyvoch problémov spojených s alkoholizmom, ktorú bude prezentovať koncom novembra.
Podľa Svetovej zdravotníckej organizácie je práve Európa regiónom s najvyššou konzumáciou alkoholu. Okolo 12 percent dospelých Európanov pije alkohol v škodlivom množstve. Na choroby spojené s alkoholizmom zomrie ročne okolo 600-tisíc Európanov, z čoho 63-tisíc tvoria mladí ľudia vo veku 15 - 29 rokov.
Očakáva sa, že práve Paríž a Berlín budú najsilnejšími odporcami navrhovaných krokov Bruselu, keďže sa budú snažiť ochrániť svojich výrobcov, ako aj národné právomoci členských štátov v oblasti verejného zdravia.
Podľa Norberta Webera, zo združenia nemeckých vinárov, "je pochopiteľné, že komisia chce riešiť problém s nadmerným pitím mládeže. Ale skúsenosti zo škandinávskych krajín dokázali, že akékoľvek zákazy sú kontraproduktívne, mladí si nájdu spôsob, ako ich obísť".
Naopak, Anders Ulstein z Aliancie pre verejné zdravie tvrdí, že v Európskej únii momentálne nastalo priaznivá klíma na prísnejšie zakročenie voči alkoholizmu. "Aj v krajinách južnej Európy, kde sa víno tradične považuje za bežný stolový nápoj, za posledných desať rokov stúpol počet prípadov ťažkej intoxikácie medzi mladými ľuďmi, podobne ako v severnej Európe," povedal. Politici sú podľa neho viac ako kedykoľvek predtým ochotní riešiť problém aj na európskej úrovni.
LUCIA KUBOŠOVÁ, Brusel